**ΛΕΞΙΛΟΓΙΟ ΠΟΛΙΤΙΚΩΝ ΟΡΩΝ**

**Εφαρμογή σε άσκηση**

**ΖΗΤΟΥΜΕΝΟ: Να επιλέξετε δύο από τις σημασίες που έχει κάθε όρος από το πολιτικό λεξιλόγιο που σας δίνεται και να γράψετε ισάριθμες (2 ανά όρο, όπου είναι δυνατό) περιόδους λόγου, από τις οποίες να αναδεικνύεται κάθε φορά το αντίστοιχο περιεχόμενο κάθε όρου.**

1. **α.** Τα εθνικιστικά (=εθνικοαπελευθερωτικά) κινήματα των λαών που ήταν υπόδουλοι στην Οθωμανική Αυτοκρατορία διαμόρφωσαν καθοριστικά το χάρτη της βαλκανικής χερσονήσου στο 2ο μισό του 19ου αιώνα.

**β.** Η εθνικιστική (=υπερ-πατριωτική) προπαγάνδα του Χίτλερ αιματοκύλησε την Ευρώπη στη διάρκεια του Β΄ Παγκοσμίου πολέμου.

1. **α.** Ο σοβινισμός (=συγκαλυμμένος επεκτατισμός) των κρατών της δυτικής Ευρώπης εκδηλώθηκε στα τέλη του 19ου αιώνα με τη μορφή της προσφοράς ευεργεσιών προς τον «απολίτιστο» Τρίτο Κόσμο.

**β.** Μία από τις εκφράσεις του σοβινισμού (=της αντίληψης εθνικής υπεροχής) των Γάλλων είναι η χαρακτηριστική τους έπαρση για την υπεροχή της γλώσσας τους έναντι άλλων γλωσσών.

1. Ο διεθνισμός (=οικουμενισμός) πρεσβεύει την κατάργηση των συνόρων και τη δημιουργία μιας παγκόσμιας αδελφότητας.
2. Η περιφρούρηση του εθνισμού (=της ιδιαίτερης εθνικής ταυτότητας) κάθε λαού θεμελιώνεται μεταξύ των άλλων και στη διατήρηση των ηθών και των εθίμων του.
3. **α.** Το μυθιστόρημα «1984» του Τζορτζ Όργουελ περιγράφει έναν κόσμο στον οποίο ο ολοκληρωτισμός (=ο αυταρχισμός της εξουσίας και η χειραγώγηση της συνείδησης) κυριαρχεί και συνθλίβει την ανθρώπινη προσωπικότητα.

**β.** Ο ναζισμός είναι μορφή ολοκληρωτισμού (=απόλυτης υποταγής στην εξουσία) που σημάδεψε τραυματικά την ανθρωπότητα τον 20ο αιώνα.

6. **α.** Η θρησκεία των Εβραίων βασίζεται στο μεσσιανισμό, δηλαδή στον ερχομό του Μεσσία που θα σώσει την ανθρωπότητα, όπως προφήτευσε ο προφήτης Ησαΐας.

**β.** Τα μεσσιανικά (=σωτηριολογικά) πολιτικά κηρύγματα στη διάρκεια του Μεσοπολέμου προετοίμασαν την άνοδο πολλών δικτατόρων στην εξουσία πολλών χωρών της Κεντρικής και Δυτικής Ευρώπης.

7. **α.** Ο ανθρωπισμός, ως καλλιτεχνικό κίνημα, ξεκίνησε την εποχή της Αναγέννησης και βασίστηκε στην αναβίωση των κλασσικών αξιών της αρχαίας Ελλάδας.

**β.** Η εκδήλωση ενδιαφέροντος για τον συνάνθρωπο μέσα από πολυάριθμες πολιτιστικές εκδηλώσεις αναδεικνύει το ανθρωπιστικό πρόσωπο της εποχής μας.